b'\n_START_ARTICLE_\nArveavgift\n_START_PARAGRAPH_\nArveavgift er en skatt som i utgangspunktet ilegges all arv og alle gaver. Det er ikke ordin\xc3\xa6r inntektsskatt p\xc3\xa5 arv og gaver, og arveavgiften kan ses p\xc3\xa5 som en erstatning for dette. I Norge er det, fra og med 2014, ingen arveavgift._NEWLINE_Arveavgiften kan ogs\xc3\xa5 begrunnes med fordelingshensyn. En som mottar arv, blir tilf\xc3\xb8rt verdier og vil dermed f\xc3\xa5 st\xc3\xb8rre formue. Det er de med h\xc3\xb8yest inntekt og h\xc3\xb8yest formue som mottar mest arv og gaver, og som betaler mest arveavgift. Arveavgiften bidrar til jevnere formuesfordeling i samfunnet. En beslektet begrunnelse for arveavgiften ligger i skatteevneprinsippet. Dette inneb\xc3\xa6rer at skattebelastningen skal fordeles ut fra den evne skattyterne har til \xc3\xa5 b\xc3\xa6re sin del av skattebyrden. En som mottar st\xc3\xb8rre verdier gjennom arv, vil ha evne til \xc3\xa5 betale arveavgift. Mye arv er sv\xc3\xa6rt likvid, og arvet, fast eiendom kan det som regel reises kontante midler p\xc3\xa5 ved salg, bel\xc3\xa5ning eller utleie._NEWLINE_Ulike skatter p\xc3\xa5virker folks beslutninger om \xc3\xa5 jobbe, spare, investere, med videre. Innkreving av skatt for \xc3\xa5 skaffe rom for fellesgoder medf\xc3\xb8rer derfor ogs\xc3\xa5 kostnader for samfunnet. Det er derfor generelt bedre med lave satser p\xc3\xa5 flere og brede skattegrunnlag enn h\xc3\xb8ye satser p\xc3\xa5 f\xc3\xa6rre og smale skattegrunnlag. Arveavgiften kan derfor begrense de samlede kostnadene ved skattlegging fordi alternative skatter kan ha mer uheldige virkninger for \xc3\xb8konomiens virkem\xc3\xa5te enn arveavgiften.\n_START_SECTION_\nGjeldende praksis\n_START_PARAGRAPH_\nErna Solbergs f\xc3\xb8rste regjering, best\xc3\xa5ende av partiene H\xc3\xb8yre og FrP, avskaffet arveavgiften i sitt f\xc3\xb8rste statsbudsjett (for \xc3\xa5ret 2014). Det finnes dermed ikke noen arveavgift i Norge per n\xc3\xa5, men det er fortsatt rom for gjeninnf\xc3\xb8ring i lovverket dersom en ny regjering i fremtiden ville \xc3\xb8nske det.\n_START_SECTION_\nDanmark\n_START_PARAGRAPH_\nBoafgiften er kjennetegnet ved at skatten beregnes samlet for hele arven som avd\xc3\xb8de etterlater seg, og skatten betales av boet f\xc3\xb8r arven fordeles mellom arvingene. Boafgiften beregnes som en proporsjonal skatt p\xc3\xa5 15\xc2\xa0% av den samlede arvebeholdningen over et bunnfradrag. Arv til andre enn de n\xc3\xa6rmest beslektede arvingene p\xc3\xa5legges en tilleggsskatt p\xc3\xa5 25\xc2\xa0% av den arv de mottar. Arv til ektefeller, allmennyttig institusjon eller staten er fritatt for boafgift. Gaveafgiften beregnes som en proporsjonal skatt p\xc3\xa5 15\xc2\xa0% av gaven over et bunnfradrag for n\xc3\xa6re slektninger og 36,25\xc2\xa0% av gaven over et bunnfradrag for fjerne slektninger. For alle andre skal det betales alminnelig inntektsskatt av gaver.\n_START_SECTION_\nSverige\n_START_PARAGRAPH_\nArve- og gaveskatten i Sverige ble avviklet ved utgangen av 2004.\n_START_SECTION_\nStorbritannia\n_START_PARAGRAPH_\nI Storbritannia er ikke arveavgiften en skatt som betales av den enkelte mottaker, basert p\xc3\xa5 fribel\xc3\xb8p osv. Arveavgiften er der en boavgift som p\xc3\xa5legges alle d\xc3\xb8dsbo over en viss st\xc3\xb8rrelse. Dermed er det ikke i Storbritannia mulig \xc3\xa5 spekulere i arveavgift ved \xc3\xa5 gi arvefrafall til barn og barnebarn._NEWLINE_Storbritannia har en fast \xc2\xabInheritance Tax\xc2\xbb p\xc3\xa5 40% av all arv (inkl eiendom) som overskrider \xc2\xa3325\xc2\xa0000.'